**IASB Update May 2019**

**Информационен бюлетин на Съвета по международни счетоводни стандарти (IASB) – май 2019 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).  
  
Съветът проведе заседания от 14 май 2019 г., вторник, до 16 май 2019 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [Провизии](https://www.ifrs.org/news-and-events/updates/iasb-updates/may-2019/#1)
* [Въпроси, свързани с прилагането на стандартите](https://www.ifrs.org/news-and-events/updates/iasb-updates/may-2019/#2)
* [Основни финансови отчети](https://www.ifrs.org/news-and-events/updates/iasb-updates/may-2019/#3)
* [Изменения в МСФО 17 *Застрахователни договори*](https://www.ifrs.org/news-and-events/updates/iasb-updates/may-2019/#4)
* [Инициатива за оповестяване](https://www.ifrs.org/news-and-events/updates/iasb-updates/may-2019/#5)
* [Коментар на ръководството](https://www.ifrs.org/news-and-events/updates/iasb-updates/may-2019/#6)
* [Преглед на стандарта *МСФО за МСП*](https://www.ifrs.org/news-and-events/updates/iasb-updates/may-2019/#7)
* [Дейности с регулирани цени](https://www.ifrs.org/news-and-events/updates/iasb-updates/may-2019/#8)
* [Репутация и обезценка](https://www.ifrs.org/news-and-events/updates/iasb-updates/may-2019/#9)

**Допълнителна информация**

Бъдещи заседания на Съвета:

* 17–19 юни 2019 г.
* 22–26 юли 2019 г.
* 23–27 септември 2019 г.

**Провизии (Документ по програмата 22)**

На 14 май 2019 г. Съветът проведе заседание, за да обсъди обратната информация от заинтересованите страни във връзка с обхвата на възможен проект за изменение на определени аспекти от МСС 37 *Провизии, условни пасиви и условни активи*.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще реши дали да реализира проект за изменение на определени аспекти от МСС 37 и ако да - кои аспекти да бъдат изменени.

**Въпроси, свързани с прилагането на стандартите (Документ по програмата 12)**

На 14 май 2019 г. Съветът проведе заседание, за да обсъди въпроси, свързани с прилагането на стандартите.

***Обременяващи договори—разход за изпълнение на договора* (Документ по програмата 12)**

Съветът обсъди обобщение на обратната информация, получена във връзка с Проекта за обсъждане *Обременяващи договори—разход за изпълнение на договора*.

От Съвета не бе поискано да взема каквито и да е решения.

***Следващ етап***

На бъдещо свое заседание Съветът ще разгледа посоката на развитие на предложените изменения в МСС 37.

**Основни финансови отчети (Документ по програмата 21)**

На 14 май 2019 г. Съветът проведе заседание, за да обсъди какъв вид консултационен документ да публикува във връзка с този проект.

***Консултационният документ — документ за обсъждане или проект за обсъждане* (Документ по програмата 21A)**

Съветът реши консултационният документ във връзка с проекта да бъде „Проект за обсъждане”.

Всичките четиринадесет членове на Съвета изразиха съгласие с това решение.

***Следващ етап***

На бъдещо свое заседание Съветът ще обсъди разрешение за пристъпване към процедурата по гласуване във връзка с проекта за обсъждане.

**Изменения в МСФО 17 *Застрахователни договори* (Документ по програмата 2)**

На 15 май 2019 г. Съветът проведе заседание, за да приключи разискванията преди да публикува проекта за обсъждане с предложените изменения в МСФО 17 *Застрахователни договори*. На това заседание Съветът:

1. бе запознат с актуална информация във връзка с проведеното на 4 април 2019 г. заседание на Експертната група по въпросите, свързани с преминаването към стандарта МСФО 17 *Застрахователни договори*;
2. обсъди техническите въпроси, които Съветът трябваше да разгледа преди да финализира проекта за обсъждане; и
3. разгледа въпроса какъв срок за предоставяне на коментари да определи във връзка с този проект за обсъждане.

***Актуална информация относно обсъжданията по време на заседанието на Експертната група* (Документи по програмата 2A–2Б)**

Съветът бе запознат с обобщение от заседанието на Експертната група, проведено на 4 април 2019 г. и списък със становищата, разгледаните на това и на предходното заседание.

***Въпроси, нуждаещи се от уточняване* (Документ по програмата 2В)**

Съветът реши в порядък на работна хипотеза:

1. да конкретизира в МСФО 17 критерии, които трябва да бъдат удовлетворени, така че застрахователният договор да предоставя услуга по възвръщаемост на инвестицията. Критериите са необходими условия за такава услуга, но не са определящи—такава услуга може да не е налице, дори критериите да са удовлетворени. Критериите са:
   1. налице е инвестиционен компонент или притежателят на полицата има право да изтегли определена сума;
   2. очаква се инвестиционният компонент или сумата, която притежателят на полицата има правото да изтегли да включва положителна възвръщаемост от инвестицията; и
   3. предприятието очаква да извърши инвестиционна дейност, за да генерира тази положителна възвръщаемост на инвестицията.

Взетото в порядък на работна хипотеза решение на Съвета преразглежда предходно решение, което определяше, че инвестиционни услуги са налице единствено в договори, които включват инвестиционен компонент.

(б) да включи в МСФО 17 насоки, че положителна възвръщаемост на инвестицията може да възникне дори когато абсолютната възвръщаемост е отрицателна (например, в среда на отрицателни лихвени проценти).

(в) да измени параграф 103 от МСФО 17, за да поясни, че в равнението между началното и крайното салдо на пасивите по застрахователния договор не е необходимо предприятието да оповестява отделно инвестиционните компоненти и възстановяване на премии.

(г) да измени параграф Б123(a) от МСФО 17, за да поясни, че промените в пасива за оставащо покритие, отнасящо се до суми, отпуснати в заем на клиенти, се изключват от застрахователните приходи.

Съветът реши също така в порядък на работна хипотеза да не изменя МСФО 17 по отношение на застрахователните договори, издадени от взаимозастрахователни предприятия. Съветът обаче реши да добави бележка под черта към параграф ОЗ 265 от Основанието за заключения към МСФО 17, за да поясни, че не всички предприятия, които биха могли да бъдат описани като взаимозастрахователни предприятия, притежават характеристиката, че най-голямата част от остатъчния дял в предприятието се дължи на притежател на полица.

Тринадесет от четиринадесетте членове на Съвета изразиха съгласие с тези решения. Един от членовете отсъстваше.

***Срок за предоставяне на коментари по Проекта за обсъждане* Изменения в МСФО 17 (Документ по програмата 2Г)**

Съветът реши да определи срок от 90 дни за предоставяне на коментари във връзка с Проекта за обсъждане – решение, разрешение за което бе дадено от Комитета за надзор над регламентираната процедура на 23 април 2019 г.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Следващ етап***

Съветът очаква Проектът за обсъждане *Изменения в МСФО 17* да бъде публикуван в края на юни 2019 г.

Към настоящия момент не са насрочени никакви по-нататъшни заседания на Експертната група. В бъдеще такова заседание може да бъде насрочено в зависимост от естеството на предоставените становища и това дали обсъжданията във връзка с такива представени становища биха били полезни за заинтересованите страни към този етап на въвеждане на МСФО 17, без да нарушават процеса по въвеждане и прилагане на стандарта.

**Инициатива за оповестяване—Целеви преглед на оповестяванията на ниво стандарти (Документ по програмата 11)**

На 15 май 2019 г. Съветът проведе заседание, за да изслуша обобщение на обратната информация, получена от заинтересованите страни, във връзка с оповестяванията относно доходите на наети лица и оценките по справедлива стойност; както и да обсъди предложените подходи за разработване на технически анализ и препоръки в светлината на тази обратна информация.

Документи по програмата 11A, 11Б и 11В предоставиха обобщение на мероприятията по взаимодействие със заинтересованите страни и обратната информация, генерирана от тях.

***Подход спрямо техническия анализ* (Документ по програмата 11Г)**

Съветът реши в порядък на работна хипотеза да:

1. проучи въпроса дали оповестяването на нова или различна информация относно доходите на наетите лица ще отговори по-ефикасно на потребностите на заинтересованите страни, отколкото сега съществуващите изисквания за оповестяване в МСС 19 *Доходи на наети лица*; и
2. проучи въпроса как да помогне на съставителите да извършват ефикасни преценки за нивото на същественост във връзка с оповестяванията на оценките по справедлива стойност.

Всичките четиринадесет членове на Съвета изразиха съгласие с тези решения.

***Следващ етап***

На бъдещи свои заседания Съветът ще обсъди подробен технически анализ на изискванията за оповестяване в МСС 19 и МСФО 13 *Оценяване по справедлива стойност.*

**Коментар на ръководството (Документ по програмата 15)**

На 15 май 2019 г. Съветът проведе заседание, за да обсъди общия преглед на подхода на екипа по отношение преработката на Изложението за практика по МСФО 1 *Коментар на ръководството*.

Съветът отбеляза, че преработката на Изложението за практика има за цел да насърчи изготвянето на коментари на ръководството, които по-успешно удовлетворяват нуждите на основните потребители на финансовите отчети. Преработеното Изложение за практика ще предоставя насоки, които:

1. консолидират иновациите в текстовото отчитане;
2. адресират пропуските в отчетната практика; и
3. остават базирани на принципи, но съдържат достатъчно подробности, които да подкрепят стриктното им прилагане.

От Съвета не бе поискано да взема каквито и да е решения.

***Следващ етап***

Съветът ще обсъди как качествените характеристики на полезната финансова информация следва да бъдат взети под внимание при изготвяне коментара на ръководството.

**Всеобхватен преглед 2019 г. на стандарта *МСФО за МСП* (Документ по програмата 30)**

На 15 май 2019 г. Съветът проведе заседание, за да обсъди всеобхватния преглед 2019 г. на стандарта *МСФО за МСП* (Преглед 2019 г.). Съветът обсъди:

1. подхода си по отношение на Преглед 2019 г.—Документ по програмата 30A;
2. пример, демонстриращ кога и как стандартът *МСФО за МСП* би могъл да бъде приведен в съответствие с МСФО 16 *Лизинг*—Документ по програмата 30Б; и
3. как да се продължи работата по проекта и следващи етапи—Документ по програмата 30В.

Съветът реши че Искането за предоставяне на информация, което ще бъде публикувано като част от Преглед 2019 г., следва да поиска предоставяне на виждания относно това дали и ако да, как, стандартът *МСФО за МСП* следва да бъде хармонизиран с пълните МСФО стандарти и измененията, които понастоящем не са включени в стандарта *МСФО за МСП.*

Когато взема решения дали и как стандартът *МСФО за МСП* следва да бъде хармонизиран с пълните МСФО стандарти и измененията, които понастоящем не са включени в стандарта *МСФО за МСП,* Съветът ще прилага три принципа:

1. уместност за МСП;
2. простота; и
3. достоверно представяне.

Съветът поиска от екипа да изготви обобщение на взетите до момента от Съвета в порядък на работна хипотеза решения във връзка с Преглед 2019 г., включително описание на начина, по който принципите следва да бъдат приложени.

Единадесет от четиринадесетте членове на Съвета изразиха съгласие, а двама – несъгласие с това решение. Един от членовете отсъстваше.

***Следващ етап***

През юни 2019 г. Съветът ще започне обсъждания на това дали и как да хармонизира стандарта *МСФО за МСП* с пълните МСФО стандарти и измененията, които не са включени в стандарта *МСФО за МСП*.

**Дейности с регулирани цени (Документ по програмата 9)**

На 16 май 2019 г. Съветът проведе заседание за образователна сесия, посветена на проекта относно дейностите с регулирани цени. Сесията включваше:

1. обобщение на принципите, стоящи в основата на счетоводния модел („модела“), който се разработва по отношение на регулаторните активи и регулаторните пасиви, възникващи когато предприятие, обект на регулация с дефинирани цени, доставя стоки или услуги; и
2. обсъждане на това дали взетите в порядък на работна хипотеза от Съвета решения са в съответствие с основните принципи на модела.

От Съвета не бе поискано да взема каквито и да е решения.

***Следващ етап***

Съветът ще продължи разискванията си относно основните принципи на модела през юни 2019 г.

**Репутация и обезценка (Документ по програмата 18)**

На 16 май 2019 г. Съветът проведе заседание, за да обсъди:

1. как да подобри изискванията за оповестяване относно бизнес комбинациите; и
2. дали да предостави облекчение от изискването за задължителен ежегоден количествен тест за обезценка.

***По-добри оповестявания относно бизнес комбинациите* (Документ по програмата 18A)**

Една от целите на проекта относно репутацията и обезценката е да се идентифицират по-добри оповестявания относно бизнес комбинациите. Съветът обсъди допълнителен анализ на потенциалните подобрения в целите на оповестяването и изискванията за оповестяване в МСФО 3 *Бизнес комбинации* в отговор на обратната информация от заседанието на Съвета през април 2019 г.

От Съвета не бе поискано да взема каквито и да е решения.

***Облекчение от изискването за задължителен ежегоден тест за обезценка* (Документ по програмата 18Б)**

Друга цел на проекта относно репутацията и обезценката е да се опрости счетоводното отчитане на репутацията. За да изпълни тази цел, Съветът обсъди потенциално облекчаване от изискването за задължителен ежегоден количествен тест за обезценка, включително:

1. отстраняване на изискването за извършване на задължителен ежегоден тест за обезценка по отношение на репутацията, когато не е налице индикация за обезценка; и
2. прилагане на същото облекчение по отношение на нематериални активи с неограничен полезен живот и нематериални активи, които все още не са на разположение за използване.

От Съвета не бе поискано да взема каквито и да е решения.

***Следващи етапи***

На заседанието си през юни 2019 г. Съветът възнамерява да обсъди кои предварителни виждания да включи в документ за обсъждане. Съветът планира да публикува този документ за обсъждане през втората половина на 2019 г.